Els casos de violència masclista han augmentat en els cinc primers mesos de l'any respecte del 2016. L'àrea de Polítiques d'Igualtat n'ha rebut una cinquantena, gairebé una vintena més que fa un any. Els responsables d'aquesta àrea consideren que l'increment de dones ateses no està relacionat amb un augment de la violència, sinó a una detecció més eficient dels casos.

L'àrea de Polítiques d'Igualtat del Govern ha rebut 51 casos nous de dones maltractades entre gener i maig. Aquesta xifra suposa un increment del 54% respecte dels 33 casos que es van detectar el 2016 en aquest mateix període. Aquesta cinquantena de víctimes de violència de gènere se sumen al centener que anualment atenen al Servei d'Atenció a les Víctimes de Violència Domèstica i de Gènere.



Des de l'àrea de Polítiques d'Igualtat desvinculen l'augment de dones ateses a un creixement de la violència masclista. La cap d'aquesta àrea, Mireia Porras, ha remarcat l'eficiència de les polítiques generades en els darrers mesos que han permès detectar més casos. Explica que "no és que hi hagi més violència, sinó que estem fent una sèrie de formacions amb els professionals que poden intervenir en aquests casos i ells poden dectectar i derivar".



Els fills de les dones ateses per violència de gènere són una de les principals víctimes secundàries de la violència masclista. Arran d'aquesta situació, més d'una vintena de menors també han hagut de ser atesos.



Informa: Marc Guadilla

Imatge: Marta Paixà

Escolta aquí l'entrevista de Marc Guadilla a la cap de l'àrea de Polítiques d'Igualtat, Mireia Porras, al Torn de Paraula.